Bestyrelsens beretning

I det forløbne år har vi fået bekræftet, at vi ikke har været et sekund for tidligt med denne forening, som mange ellers har ment. Der ER meget konkrete planer for motorvej på Røsnæs.

Selv om vores politikere siger, at det er en helt åben proces og at alle muligheder og umuligheder er i spil – fx drømmen om at man kan lægge motorvejen i tunnel på hele Røsnæs - så er det ikke realiteterne. Det scenarie er slet ikke noget myndighederne arbejder med.

Foreningen har søgt aktindsigt i bilagene til ’screening af indledende linjeføringsovervejelser’ fra Vejdirektoratet, som man havde glemt at få med i offentliggørelsen af rapporten. Bilagene – alle 400 MB kortmateriale – viser omfattende studier af en motorvej på Røsnæs og kun Røsnæs. Der er ikke andre scenarier, der er belyst i den detaljerigdom. Flere steder i rapporten henviser Vejdirektoratet endda til ’den foretrukne linjeføring’ i bilagene, der med vores aktindsigt klart viser sig at være Røsnæs.

Vores analyse fra starten har været helt korrekt. Og vi har arbejdet for at oplyse vores politikere om det udemokratiske i den måde, store vejprojekter bliver solgt til politikere og befolkningen. Bla. har vi været til foretræde for Transportudvalget og til møde med Transportministeren, som har noteret vores synspunkter. Fx har vi kritiseret, at spørgsmålet om trafikstøj behandles som en eftertanke – en detalje man håndterer hen ad vejen. Men det er en detalje der kan gøre folk syge og ødelægge lokalsamfund og Naturkanon.

Heller ikke her fra Nej til motorvej på Røsnæs kommer vi uden om at nævne skyggen fra

Corona-pandemien. I foråret skulle vi have haft borgermøder, hvor myndighederne skulle

fortælle om de undersøgelser, der skal danne grundlag for beslutningen om en

Kattegatforbindelse, mens vi som borgere skulle have mulighed for at kommentere og stille

opklarende spørgsmål. Det er den demokratiske proces, vi normalt følger her i landet ved

den slags store beslutninger.

Helt naturligt blev borgermøderne aflyst med henvisning til den alvorlige situation,

pandemien havde bragt os i. I vores forening fandt vi det lige så naturligt, at man så også

udsatte fase 2 i forundersøgelserne i respekt for den demokratiske proces. Vores

henvendelse til transportminister Benny Engelbrecht blev besvaret med et nej, og dermed

blev vores og jeres bekymringer for Røsnæs ikke hørt. Ærgerligt og bekymrende.

Det har dog ikke dæmpet modstanden mod at flække Røsnæs på langs med en motorvej –

tværtimod. Man kan ikke færdes på Røsnæs uden at bannere gør opmærksom på, at her

siger vi ”Nej til motorvej på Røsnæs”. Der kommer næsten dagligt nye medlemmer til

vores forening, som vores kasserer Bjarne vil orientere om.

Vores hjemmeside byder på de seneste informationer og oplysning om projektets gang gennem beslutningsprocessen. Vi har trykt og uddelt stickers, pjecer, t-shirts og muleposer med vores budskab, samt skrevet indlæg til RøsnæsNyt og aviser. Facebook-gruppen Nej til Motorvej på Røsnæs er nu over 4.500 medlemmer – mange er aktive. Vi har også været godt til stede i traditionelle medier og vi vil fremhæve NordvestNyt og Ekstra Bladet, som nogen med god dækning af sagen, hvor man også hører borgernes perspektiv.

Fremtidig virksomhed

Ligeledes har vi i bestyrelsen haft en drøftelse om rammerne for samarbejde med fx andre lokale foreninger hinsides havet på Samsø og i Østjylland, som også ligger på den foretrukne linjeføring. Vi er i bestyrelsen enige om, at samarbejde nu ligger i naturlig forlængelse af vores formål om at forhindre en motorvej på Røsnæs og at dette arbejde med stor sandsynlighed bliver helt afgørende fremover. Vores forening har derfor støttet Samsø i at oprette en forening og vi ser også frem mod, at der snarest etableres en forening i Østjylland.

Jeg vil her give ordet til John H., som vil fortælle lidt om vores samarbejde med de andre foreninger.

I det kommende år lægger vi hårdt ud med arbejdet. Vi har, mens vi venter på at Vejdirektoratet er klar til at høre fra borgerne, inviteret til vores egen ’borgerhøring’ lørdag den **19. september kl. 14** i Røsnæs Forsamlingshus, hvor du får de seneste informationer fra Vejdirektoratet og foreningen. Vi har indbudt politikere og eksperter til at fortælle, hvad de vil, og vi vil fortælle, hvad vores forening har gravet frem. Mød op og fortæl, hvad DU vil.

Foreningen er, når alt kommer til alt, summen af vores medlemmer. I dette år har bestyrelsen trukket meget af læsset og det kan vi godt finde ud af. Men i det kommende år skal der træffes meget vigtigt beslutninger for Røsnæs og det er afgørende at vi alle sammen er med.

Dels når der er arrangementer og politiske events. Men også i det arbejde, der er indimellem. Og her tænker jeg ikke på facebook-likes. Vi har konkret brug for at have nogle arbejdsgrupper inden for en række områder. Fx ’Natur og fredninger’, som vi ikke i bestyrelsen har meget ekspertise omkring. Hvis der sidder nogle eksperter derude, vil jeg meget opfordre jer til at stille op til bestyrelsen nu og ellers melde jer til arbejdsgruppe.

Ligeledes kunne vi bruge folk, der kan illustrere anlæg og landskaber samt event og kampagnefolk, der også kan være med til sociale medier. Det bliver vigtigt nu. Meld dig!

Her til sidst vil vi vise vores nye filmspot, som skal give en introduktion til hvad Røsnæs er for politikere og andre interesserede. Og jeg vil også give en tak til alle opmuntringerne og deltagelsen i optagelserne. Tak!